רוג'ר קורמן

רוג'ר ויליאם קורמן (באנגלית: Roger William Corman;‏ 5 באפריל 1926 – 9 במאי 2024), שכונה לעיתים "מלך הבי מוביס", היה קולנוען אמריקאי, שהתמחה בבימוי ובהפקת סרטים דלי תקציב, שחלקם נחשב כיום לאיכותי. קורמן חנך מספר רב של קולנוענים ובמאי קולנוע מפורסמים. הוא זכה בפרס אוסקר לשם כבוד על מפעלו הקולנועי. קורמן נולד בדטרויט, מישיגן. אביו, ויליאם קורמן, היה מהנדס. אחיו, ג'ין קורמן, היה אף הוא למפיק סרטים, ולעיתים שיתף פעולה עם רוג'ר. בצעירותו למד הנדסת מכונות באוניברסיטת סטנפורד. לאחר סיום לימודיו החל לעבוד בתעשיית הקולנוע. ב-1954 החל בקריירה של מפיק ותסריטאי ובשנת 1955 ביים את סרטו הראשון. בתקופות בהן עמדה פעילותו בשיאה, היה קורמן יוצר כשבעה סרטים בשנה. סרטו המהיר ביותר היה "חנות קטנה ומטריפה" (1960) שעליו נאמר כי צולם בשני ימים ולילה אחד. סרטיו היו לרוב סרטי אימה וסרטי ניצול זולים, בעלי איכות ירודה במתכוון, המכונים בארצות הברית "סרטים סוג ב'" (B movies). קורמן ייצר סרטים אלו בפס נע, תוך שמירה הדוקה על מגבלות התקציב, ולוח זמנים צפוף, שכלל צילום כל סרט בפחות משבועיים. בין יצירותיו הנחשבות, שעדיין משודרות בסינמטקים ובערוצי טלוויזיה כ-TCM, נמצא מחזור סרטים שיצר עבור חברת ההפקה "American International Pictures", בין השנים 1960 ל-1964, על פי סיפורי אדגר אלן פו, בשיתוף פעולה עם התסריטאי ריצ'רד מת'סון, רובם בכיכוב וינסנט פרייס. בשנת 1970 ייסד קורמן חברת הפקה משלו בשם "New World Pictures", שיצרה סרטי פולחן רבים כמו "מעולם לא הבטחתי לך גן של ורדים", ובמקביל דאגה להפצתם בארצות הברית של סרטי איכות של במאים אירופים נחשבים כפרנסואה טריפו ופדריקו פליני. ב-1983 מכר קורמן את החברה, ולאחריה ייסד את חברת "Concorde Pictures", ואת חברת "New Horizons". יצירתו האחרונה כבמאי בתקופתו הפעילה הייתה סרט הטיסה "פון ריכטהופן ובראון" (Von Richthofen & Brown), משנת 1971, ולאחר מכן שב לבימוי רק פעם אחת נוספת, בסרט "פרנקנשטיין יצא לחופשי" (Frankenstein Unbound) בשנת 1990. במהלך שנות פעילותו הפיק למעלה מ-300 סרטים וביים למעלה מ-50 סרטים. בשנת 1990 פרסם אוטוביוגרפיה שכותרתה "כיצד יצרתי 100 סרטים בהוליווד ולא איבדתי אגורה" (How I Made a Hundred Movies in Hollywood and Never Lost a Dime). נפטר ב-9 במאי 2024. במאים רבים, מהידועים בתולדות הוליווד, החלו את הקריירה שלהם בהדרכתו של קורמן ובסיועו. שחקנים נודעים רבים קיבלו את הזדמנות המשחק שלהם בסרטיו. הליך ההסרטה אצל קורמן נחשב לבית ספר מצוין לקולנוע, ודור החניכים שגידל קורמן יצר כמה מהסרטים הידועים והאהובים ביותר בתולדות תעשיית הקולנוע בארצות הברית. חלק מהבמאים ידועים במיוחד בשל הפקות יוקרה שנעשו בתקציב ענק, כגון פרנסיס פורד קופולה הידוע בשל ההסתבכויות הפיננסיות הכרוכות בהפקת סרטיו, החורגים לעיתים מזומנות מן התקציב שנועד להם, או ג'יימס קמרון יוצרו של טיטאניק הנחשב לסרט היקר ביותר שנוצר אי פעם. בין הבמאים שחנך קורמן נמצאים פרנסיס פורד קופולה, מרטין סקורסזה, רון הווארד, פיטר בוגדנוביץ', ג'ונתן דמי, ג'ו דאנטה, ג'יימס קמרון, ג'ון סיילס, ומנחם גולן. רבים מהם הודו בפומבי לקורמן על תקופת החניכה, והודו בהשפעתו על יצירתם. כך, למשל, במהדורת ה-DVD של "שליחות קטלנית" מתייחס קמרון לעבודתו אצל קורמן כ"לימודים בבית הספר לקולנוע של קורמן". רבים מהיוצרים העניקו לקורמן הופעות אורח בסרטיהם, כמחווה. בין היתר הופיע קורמן בסצינות קצרות ב"הסנדק חלק שני" של קופולה, "שתיקת הכבשים" של דמי ו"אפולו 13" של הווארד. בין השחקנים שקיבלו את הזדמנויות המשחק הראשונות שלהם בסרטיו של קורמן נמצאים ג'ק ניקולסון, פיטר פונדה, ברוס דרן, דניס הופר, טליה שייר, דייוויד קאראדין ורוברט דה נירו. מדיה וקבצים בנושא רוג'ר קורמן בוויקישיתוף רוג'ר קורמן, במסד הנתונים הקולנועיים IMDb (באנגלית) רוג'ר קורמן, באתר "אידיבי", מאגר הידע העברי לקולנוע ישראלי ועולמי רוג'ר קורמן, באתר AllMovie (באנגלית) רוג'ר קורמן, באתר Rotten Tomatoes (באנגלית) רוג'ר קורמן, במסד הנתונים הקולנועיים KinoPoisk (ברוסית) רוג'ר קורמן, באתר MusicBrainz (באנגלית) רוג'ר קורמן, באתר Discogs (באנגלית) רוג'ר קורמן באתר TCMDB נירית אנדרמן, הוליווד מורידה את הכובע בפני רוג'ר קורמן, מלך סרטי ה-B, באתר הארץ, 18 בינואר 2010 אורי קליין, מחווה קטנה ומטריפה לרוג'ר קורמן, באתר הארץ, 18 בינואר 2010 דרור עמיר, כולם היו בניו, באתר ynet, 6 ביוני 2010 אבנר שביט, חלום קטן ומטריף: על ביקורו של רוג'ר קורמן בתל אביב, וואלה, 8 ביוני 2010 נירית אנדרמן, רוג'ר קורמן מסביר איך מצלמים סרט ביומיים, באתר הארץ, 9 ביוני 2010 רוג'ר קורמן, באתר אנציקלופדיה בריטניקה (באנגלית) פרס אוסקר לבמאי לרוג'ר קורמן, באתר ynet, 11 בנובמבר 2009 עידו רוזן, המועדפים: האיש הכי בלתי צפוי שמקבל אוסקר על מפעל חיים, באתר web.archive.org, ‏2010-07-25